CELEX: 32016R2096
Language: da
Date: 2016-11-30 00:00:00
Title: Kommissionens forordning (EU) 2016/2096 af 30. november 2016 om ændring af forordning (EU) nr. 1254/2009 for så vidt angår visse kriterier for medlemsstaternes fravigelse af de fælles grundlæggende normer for den civile luftfarts sikkerhed og vedtagelse af alternative sikkerhedsforanstaltninger (EØS-relevant tekst )

1.12.2016   
            
            
               DA
            
            
               Den Europæiske Unions Tidende
            
            
               L 326/7
            
         KOMMISSIONENS FORORDNING (EU) 2016/2096
   af 30. november 2016
   om ændring af forordning (EU) nr. 1254/2009 for så vidt angår visse kriterier for medlemsstaternes fravigelse af de fælles grundlæggende normer for den civile luftfarts sikkerhed og vedtagelse af alternative sikkerhedsforanstaltninger
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 300/2008 af 11. marts 2008 om fælles bestemmelser om sikkerhed inden for civil luftfart og om ophævelse af forordning (EF) nr. 2320/2002 (1), særlig artikel 4, stk. 4, og
   ud fra følgende betragtninger:
   
               (1)
            
            
               Erfaringerne med gennemførelsen af Kommissionens forordning (EU) nr. 1254/2009 (2) har vist, at det er nødvendigt at tydeliggøre kravet om risikovurderinger og være mere præcis vedrørende de typer af flyvninger tilhørende visse kategorier af lufttrafikken, der er anført i denne forordning, for at forbedre den juridiske klarhed med henblik på at undgå afvigende fortolkninger af lovgivningen.
            
         
               (2)
            
            
               I undtagelsestilfælde og under hensyntagen til flyvningens særlige karakter bør medlemsstaterne have mulighed for at fravige de vægtrelaterede begrænsninger, som er fastsat i forordning (EU) nr. 1254/2009 for visse kategorier af flyvninger. Sådanne undtagelser bør være baseret på individuelle risikovurderinger og gøre det muligt for andre medlemsstater, der modtager sådanne flyvninger, at kræve forudgående underretning eller godkendelse.
            
         
               (3)
            
            
               Forordning (EU) nr. 1254/2009 bør derfor ændres.
            
         
               (4)
            
            
               Foranstaltningerne i denne forordning er i overensstemmelse med udtalelse fra det udvalg, der er omhandlet i artikel 19, stk. 3, i forordning (EF) nr. 300/2008 —
            
         VEDTAGET DENNE FORORDNING:
   Artikel 1
   I forordning (EU) nr. 1254/2009 foretages følgende ændringer:
   
               1)
            
            
               Artikel 1, første punktum, affattes således:
               »Medlemsstaterne kan fravige de fælles grundlæggende normer, der er omhandlet i artikel 4, stk. 1, i forordning (EF) nr. 300/2008, og vedtage alternative sikkerhedsforanstaltninger, som tilvejebringer et tilsvarende beskyttelsesniveau, på grundlag af en risikovurdering, som er godkendt af den relevante myndighed ved lufthavne eller afgrænsede områder af lufthavne, hvor trafikken er begrænset til en eller flere af følgende kategorier:«.
            
         
               2)
            
            
               Artikel 1, nr. 3), affattes således:
               
                           »3)
                        
                        
                           statslige og militære flyvninger samt flyvninger med henblik på retshåndhævelse«.
                        
                     
         
               3)
            
            
               Artikel 1, nr. 10), erstattes af følgende nr. 10), 11) og 12):
               
                           »10)
                        
                        
                           flyvninger med luftfartøjer med højeste tilladte startvægt på under 45 500 kilogram, som ejes af en virksomhed med henblik på befordring af eget personale eller befordring af passagerer og varer uden vederlag som led i virksomhedsdriften
                        
                     
                           11)
                        
                        
                           flyvninger med luftfartøjer med højeste tilladte startvægt på under 45 500 kilogram, hvor en virksomhed har chartret eller leaset hele luftfartøjet af en luftfartsoperatør, som virksomheden har en skriftlig aftale med, med henblik på befordring af eget personale eller befordring af passagerer og varer uden vederlag som led i virksomhedsdriften
                        
                     
                           12)
                        
                        
                           flyvninger med luftfartøjer med højeste tilladte startvægt på under 45 500 kilogram med henblik på befordring af luftfartøjets ejer og af passagerer og varer uden vederlag.«
                        
                     
         
               4)
            
            
               I artikel 1 tilføjes følgende stykke:
               »For flyvninger, der er omfattet af nr. 10), 11) og 12), men som har en højeste tilladte startvægt på 45 500 kilogram eller derover, kan den kompetente myndighed i ekstraordinære tilfælde og på grundlag af en risikovurdering i hver enkelt sag fravige den vægtbegrænsning, der er fastsat i disse kategorier. Medlemsstater, der modtager sådanne flyvninger på 45 500 kg eller derover, kan kræve forudgående underretning, som kan omfatte en kopi af den gennemførte risikovurdering, eller en forhåndsgodkendelse. Kravet om forudgående underretning eller godkendelse skal indgives skriftligt til de øvrige medlemsstater.«
            
         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. november 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 97 af 9.4.2008, s. 72.
   
      (2)  Kommissionens forordning (EU) nr. 1254/2009 af 18. december 2009 om fastlæggelse af kriterier for medlemsstaternes fravigelse af de fælles grundlæggende normer for den civile luftfarts sikkerhed og vedtagelse af alternative sikkerhedsforanstaltninger (EUT L 338 af 19.12.2009, s. 17).